張公洞
作者：程俱
朝代：宋

paragraphs: 昔年京江夜，飛夢投雲山。
仍追謫仙老，嘯咏層崖巔。
左盼俯無地，蒼巒生紫煙。
當時賦幽賞，妙境竟莫宣。
今我來自東，扶橈漾荆川。
飽聞張公洞，怪絕駭所傳。
聊從二三子，一結青山緣。
北靈敞奇觀，下矚壺中天。
怳然驚昨夢，了了墮我前。
仄徑繚危棧，重扃護靈淵。
奇礓互圾倚，側洞時鈎穿。
初疑天台聚，納此一室間。
夸娥運神化，不隘亦不顛。
又疑清都客，翩然下雲軿。
幢旄儼行立，導從森蟬聯。
丹梯香霧濕，玉室珠瓔懸。
撐虛一柱屹，戴重三能騫。
鉛竈久已冷，青騾那可鞭。
香壇望八景，東晨開五便。
坡陀忽度險，宛轉漫無邊。
或深如列廈，或迮纔容肩。
高躋乍捫頂，偊步欲墊泉。
不知行遠近，一步目九遷。
噫嘻此天設，端在太古先。
恨無少陵手，寫之黄絹篇。
聊書夢中夢，投筆一粲然。